Den er den eneste af sin slags i Aarhus. Ingen andre steder er der en lokalpolitistation, som tager sig af alle sager fra cykeltyveri til drab og er med i sagerne fra start til slut. Men det er Lokalpolitiet Aarhus Vest altså.

27 betjente holder til på stationen, som ligger “oven på” Føtex i City Vest. Men som oftest vil du nok nærmere møde politiet i bil, på cykel eller på gåben rundt i området - og bliv ikke forskrækket, hvis de giver dig hånden, hopper på en ethjulet cykel til et cirkusarrangement eller løber med ungerne på skolernes motionsdag.

For sådan er de nemlig på denne her station.

“Der går ikke noget af os ved at give hånd til folk, og vi bærer ikke nag - hver dag er tavlen visket ren. Vi laver det, vi kalder for dialogbaseret politiarbejde med konsekvens,” forklarer Jens Espensen, som har været leder af stationen siden 2007, hvor den blev oprettet i sin nuværende form.

“Det vil sige, at vi undgår konfrontationer, så vidt det er muligt, men alle skal straffes for den kriminalitet, de laver. Man kan godt være dialogbaseret og håndfast på samme tid, og det giver respekt,” fortsætter Jens Espensen.



Betjente af navn

I forhold til mange andre steder giver betjentene her rigtig meget af sig selv og er meget udadvendte.

“Vi er ikke bare robotter i uniform. Vi er betjente af navn, og folk kender os - også som personen under uniformen. Hvis ikke man kan være personligt engageret, skal man ikke være betjent her,” siger Jens Espensen, som fortsætter:

“Det er en lidt voldsom terminologi, men man kan sige, at vi bygger forholdet til beboerne op i fredstid for at kunne bruge det i krigstid.”



Reagerer prompte

Respekt for politiet har langt de fleste af de cirka 12.000 borgere i Bispehaven, Gellerup, Toveshøj, plus lidt af oplandet hertil, som hører under Lokalpolitiet Aarhus Vest - men den mangler hos den hårde kerne, fortæller Jens Espensen.

“De har ingen moral og har enormt meget had,” siger han.

Det betyder også, at flere betjente fra stationen har oplevet chikane i fritiden, og derfor sørger de på stedet for at være meget opmærksomme på hinanden.

“Vi snakker meget sammen, og hvis noget er ved at koge over, siger jeg gerne til folk, at nu skal de ikke på gaden i 14 dage, men lige lave noget andet lidt,” fortæller Jens Espensen.

Når der så sker noget både mod kollegaerne, og kriminalitet i området generelt, så reagerer politiet prompte, fortæller Jens Espensen.

“Så folk kan se, at der sker noget. Det er også med til at afholde en del fra overhovedet at prøve på noget,” siger han.

Han fremhæver det enorme samarbejde mellem alle instanser i området som uhyre vigtigt:

“Vi er gode sammen herude, og fordi vi kender hinanden så godt, kan vi rykke hurtigt, når det er påkrævet.”

